钦定古今图书集成/明伦汇编/官常典/第312卷 > 李汝华
## 钦定古今图书集成/明伦汇编/官常典/第312卷 > 李汝华

按《明外史》本传：“汝华，字茂夫，睢州人。万历八年进士。
授兖州推官，征授工科给事中。尝劾戎政尚书郑洛
不职。及出阅甘肃边务，洛方经略西事，主和戎。汝华
疏洛畏敌贻患，且劾诸将吏侵军资，复请尽恳甘肃
闲田。还朝，历吏科都给事中。汝华在垣，多所纠擿。刑
部侍郎何源、少詹事黄弘宪、巡抚王学书、礼部尚书”
李长春、侍郎韩世能、兵部侍郎王基、郧阳巡抚姜璧
皆被论，多罢去者。寻迁太常少卿，擢右佥都御史，巡
抚南、赣。税使四出，议括关津诸税输内府。汝华以税
本饷军，力争止之。既而诏“四方税务尽领于有司，以
其半输税监，进内府，半输户部。”独江西潘相勒有司
悉由己输。汝华极论相违。诏帝竟如相议，且推行之
四方。汝华在赣十四年，威惠甚著。进秩兵部右侍郎，
召拜户部左侍郎。尚书赵世卿去位，遂掌部事。福王
庄田四万顷，诏旨屡趣，不能及额。汝华数偕廷臣执
争，仅减四之一。及王既之国，诏许自遣使督租，所在
绎骚。内使阎时诣汝州杖二人死。汝华请遵祖制隶
有司，尽撤还使者，不纳。畿辅、山东大饥，因汝华言，出
仓米平籴，且发银以赈。汝华复奏行《救荒》数事，两地
赖之。先是山东饥，蠲岁赋七十万，是年尽蠲又百七
十馀万。汝华以边饷不继，请天下税课未入内藏者，
暂留一年补其缺。辅臣亦助为言。疏三上不报。已，进
尚书。四十六年，郑继之去，兼摄吏部事。畿辅、陕西大
饥，汝华请赈，皆不报。辽东兵事兴，骤增饷三百万，汝
华累请发内帑，不得则借支南京部帑，括天下库藏
馀积，征宿逋，裁工食，开事例，凡所为取财之计，至纤
且悉。已而辽东巡抚周永春请益兵加赋，汝华议“天
下田赋，自贵州外亩增银三釐五毫，得饷二百万。”明
年复议益兵，从阅视给事中姚宗文言，增“赋如前。”又
“明年四月，兵部以募兵、巿马，工部以制器，再议增赋。
于是亩增二釐，为银百二十万。先后三增赋，凡五百
二十万有奇，遂为岁额。自是海内骚然，公私困敝，盗
贼亦渐起。当是时，内帑山积，廷臣请发，率不应。计臣
无如何，遂为一切苟且之计，苛敛百姓。而枢臣征兵，
乃远及蛮方，致奢崇明、安”邦彦相继反，用师连年，又
割四川、云南、广西、湖广、广东所加之赋以饷之，而辽
饷仍不充，天下已不可支矣。汝华练达勤敏，立朝无
党阿。官户部久，于国计盈缩，边储虚实，与盐漕屯牧
诸大政，皆殚心裁剂。岁比不登，意常主宽恤，独加赋
之议不能力持，驯致万方虚耗，内外交讧。天启元年，
得疾乞休，加太子太保，致仕。卒，谥“恭敏。”